બીજું સ્કેન્સેન ઓપન એર મ્યુઝિયમ. વિશાળ જગ્યામાં પથરાયેલા ખુલ્લા મ્યુઝિયમમાં સ્કેન્ડિનેવિયન ઈતિહાસ, પશુ-પ્રાણી સૃષ્ટિ, કલા-કારીગીરી, જુદા જુદા પ્રદેશોનાં રહેઠાણો, પહેરવેશ વગેરે એટલી સુંદર રીતે દર્શાવવામાં આવ્યાં છે, કે તમને એમ થાય કે તમે એ સ્થળ અને સમયમાં પહોંચી ગયાં. માઈલોના પ્રદેશમાં પથરાયેલું આ દુનિયાનું પહેલું ઓપનએર મ્યુઝિયમ છે. કોઈ રાજાનો મહેલ ભવ્ય ન હોય એવું બન્યું છે? સ્ટોકહોમના રાજાનો મહેલનું તો નામ જ રોયલ પેલેસ છે. અનાયાસે અમે ત્યાં ‘ચેન્જ ઓફ ગાર્ડ’ સેરેમનીના સમયે પહોંચી ગયાં. વાત સાવ સાદી. બે પાળીના ગાર્ડસ બદલાય એનો ચાલીસ મિનિટનો ઝીણવટભર્યો અને શાનદાર દેખાડો. સફેદ અને રોયલ-બ્લુ કલરમાં શોભતા અને ઘોડા પર સવાર સૈનિકોનો નજારો જોવાની મજા તો આવી.સ્ટોકહોમમાં શિખંડ શક્ય છે? શું ગમલાસ્તાનમાં કોઈ ગુજરાતી રેસ્ટોરન્ટ છે, જેમાં ગુજરાતી થાળી સાથે શિખંડ મળે છે? ના ભાઈ ના. અમે તો હાલ સ્ટોકહોમમાં સ્થાયી થયેલા આપણા ગુજરાતી કવિ શ્રી ગુંજન ગાંધીના ઘરે એમની મુલાકાત લીધી. એમના જીવનસાથી વિદિતીએ પ્રેમથી બનાવેલો શિખંડ બરોબરનો ઝાપટ્યો! પ્રવાસ પહેલાંના પ્લાનિંગ માટે તો મહિના પહેલાંથી એમના સંપર્કમાં હતાં, પણ એમના ઘરે એમની મહેમાનગતિ માણવાની મજા આવી ગઈ!